5. december 2019

**GC2/Vidi styregruppemøde - Referat**

Mødet blev afholdt den 28. november 2019. kl. 10-15.

# Dagsorden

1. Godkendelse af dagsorden
2. Godkendelse af referat
3. Drøftelse af styregruppens navn, formål, genstandsfelt, mødefrekvens, osv.
4. Fællesfinansiering - modeller og fordele/ulemper
5. Metode for håndtering af udviklingsønsker (værktøj, prioriteringsmodel, dokumentation/vejledninger, osv.)
6. Kommunikation (værktøj, frekvens, e-mail liste, osv.)
7. Fællesskab omkring datahøst og -berigelse, tiling af luftfoto og baggrundskort
8. Brugerklubben - indkaldelse, orienteringspunkter, kurser, mv.
9. Eventuelt
10. Næste møde

# Deltagere

* Allan Gyldendal Frederiksen, Syddjurs Kommune, agf@syddjurs.dk
* Lars Dalgaard, Ballerup Kommune, ldg@balk.dk
* Lars Klindt Mogensen, Geopartner, LKM@geopartner.dk
* Mikkel Kappel, COWI, MKAP@cowi.com
* Jesper Gaardboe Jensen, Geo Fyn, jgj@geofyn.dk
* Martin Høgh, MapCentia, mh@mapcentia.com

# Ad. 1: Godkendelse af dagsorden

Dagsorden blev godkendt.

# Ad. 2: Godkendelse af referat

Det var et stiftende møde, så der var ikke referat til godkendelse.

# Ad. 3: Drøftelse af styregruppens navn, formål, genstandsfelt, mødefrekvens, osv.

Det blev besluttet, at styregruppens navn er **GC2/Vidi styregruppen**.

Vi drøftede nu formålet og genstandsfeltet med styregruppen. Der var enighed om at følgende er relevante opgaver for styregruppen og vil kunne danne baggrund for en formålsparagraf i en eventuel forenings vedtægter:

* Stå for governance og styring.
* Sikre transparens i forbindelse med beslutninger.
* Opsætte rammer og regler for håndteringen af (større) videreudviklingsønsker, samt bugs.
* Fremme brugen af GC2/Vidi – (kurser, vejledninger, undestøtte og skabe rammer for vidensdeling, how to, osv.).
* Fremme tællesfinansiering af videreudvikling.
* Afholdelse af den årlige GC2 / Vidi brugergruppe møde/generalforsamling.
* Varetagelse af brugernes interesser.

Det blev besluttet, at styregruppen afholder møder efter behov. Der tilstræbes minimum afholdt 2 årlige møder.

# Ad. 4: Fællesfinansiering - modeller og fordele/ulemper

Martin fremlagde, hvordan finansieringen til GC2/Vidi hidtil er foregået, hvor MapCentia og kunderne for det meste enkeltvis har finansieret videreudviklingen.

Martin fortalte, at finansieringen af videreudviklingen faktisk er gået ok. Der var dog enighed om, at det ville være godt med mere arbejde for fællesfinansiering på tværs af kunderne, specielt ift. større udviklingsopgaver. Dette kunne være en opgave for styregruppen.

Martin kom nu ind på udfordringen med, at GC2/Vidi koden løbende er blevet større og større over de seneste år sammen med antallet af ibrugtagne Open Source-komponenter. Dette har haft den naturlige konsekvens, at vedligeholdelsen af koden løbende er blevet en større opgave, fx i forbindelse med nye browser versioner, implementering af nye PostgreSQL versioner og test heraf, samt mere og mere tidsforbrug på deployment, bug-fixing og optimering af koden.

Der var i styregruppen enighed om, at en form finansiering til ovenstående vedligeholdelse ville være hensigtsmæssig, da finansieringen kan anvendes til at øge medarbejderressourcerne hos MapCentia til udfordringen med den øgede vedligeholdelse, hvilket vil kunne frigive tid til videreudvikling, mv.

Det blev nu drøftet, hvorledes finansieringen kunne komme ind. Der var enighed om, at en form for sponsorat ville være en god måde. Noget der er anvendt i flere Open Source-sammenhænge.

Der var dog enighed om, at det skal være frivilligt, da styregruppen ikke ønsker, at øgede udgifter til GC2/Vidi kan afholde nye brugere for at afprøve produktet. Man kan altså deltage på brugergruppemødet uanset om man betaler eller ej.

Vi talte nu om sponsoratets størrelse og blev enige om, at det kunne være mellem 3-10.000 kr. Der var dog enighed om, at det skal diskuteres på næste brugergruppemøde.

Styregruppen ønsker ikke at arbejde med en gradueret sponsor-aftale, fx bronze, sølv og guld, som det er set i andre Open Source-sammenhænge. Det bliver for stor en administrativ opgave.

Vi talte nu om, hvorledes en indkrævning kunne foregå, herunder oprettelsen af en forening eller et iværksætterselskab, udarbejdelse af vedtægter med formål osv., generalforsamlinger, fakturaer, bankkonto, mv.

Det blev besluttet, at Jesper skal tage kontakt til Lene Fischer, KU, som var med til at stifte QGIS Danmark Brugergruppen frem til næste møde, samt undersøge hvad der lægger i oprettelsen af en forening (se evt. <https://erhvervsstyrelsen.dk/regler-erhverv/virksomhedstyper/foreninger/generelt-om-foreninger>), mv.

# Ad. 5: Metode for håndtering af udviklingsønsker (værktøj, prioriteringsmodel, dokumentation/vejledninger, osv.)

Det blev her besluttet, at værktøjerne, der vil blive brugt til indberetning og administration af ændringsønsker, bliver GitHub Wiki og Issue Tracker.

På GitHus Wiki kan ændringsønsker beskrives efter en skabelon styregruppen vil fastlægge (søg evt. på MapServer og rfc), emner kan være:

* Formål
* Ændring
* Konsekvenser (stort, småt)
* Omfang

Når et ændringsønske er udvalgt, økonomi er fundet, mv. vil det opsplittet i mindre udviklingsopgaver, der vil blive oprettet på GitHub Issue Tracker.

Vi drøftede kort, hvornår et udviklingsønske skal på Wiki og blev enige om, at kriterier kan være:

* Større udviklingsprojekter, hvor fællesfinansiering kan være relevant / nødvendigt.
* Udviklingsønsker der har med ”kernen” af GC2/Vidi virkemåde at gøre.

Processen for et udviklingsønske vil altså være noget i retning af:

* Udviklingsønske oprettes på GitHub Wiki.
* Udviklingsønsket prioriteres bl.a. ud fra omfang og konsekvenser.
* Det undersøges om der er mulighed for fællesfinansiering.
* Bliver udviklingsønske godkendt oprettes der en eller flere udviklingsopgaver på GitHub Issue Tracker.
* Udviklings- og testforløb.
* Udarbejdelse af vejledninger.
* Kommunikation af ny funktionalitet til brugere/kunder.

# Ad. 6: Kommunikation (værktøj, frekvens, e-mail liste, osv.)

Der har manglet løbende kommunikation ift. bl.a. nye udviklingstiltag, hvilket er uhensigtsmæssigt. Ligeledes er der ikke en platform for vidensdeling – stille spørgsmål, vise cases og gode eksempler, mv.

Det blev derfor besluttet at Martin opretter en e-mail liste, hvor der løbende vil blive orienteret.

Ligeledes skal der gives brugerne/kunderne mulighed for at give gode tips og tricks, samt fortælle om spændende cases. Der vil blive gjort plads til dette på GitHub Wiki.

# Ad. 7: Fællesskab omkring datahøst og -berigelse, tiling af luftfoto og baggrundskort

Jesper havde bedt om at få dette punkt på.

Martin har oprettet serveren gc2.io, hvorpå der er opsat datahøst for hele Danmark. Datahøsten er baseret på Geo Fyns opsætning. Udover datahøst bliver data beriget, eksempelvis bliver adresser og jordstykker suppleret med links til OIS, mindgrund.dk, osv. Serveren bliver også anvendt til lagring og udstilling af tilede baggrundskort og luftfoto-serier.

Jesper kunne godt tænke sig et fællesskab omkring driften og administrationen af denne server. Der er en god business case i tænkningen. Ved at arbejde sammen om eksempelvis datahøst og -berigelse, skal dette kun gøres en gang, et sted til gavn for alle, i stedet for i dag, hvor hver organisation gør det selv.

Endnu en fordel ved dette kunne være en bedre oppetid, fx i sygdoms- og ferieperioderne, hvor situationen i dag er, at mange organisationer kun har én medarbejder, som kan administrere jobs for datahøst og -berigelse. Ved at samarbejde om driften kan vi i fællesskab få en bedre oppetid.

Ift. databerigelsen, hvor det i dag kun er adresser og jordstykker, som beriges, er muligheder uendelige og potentialerne meget store. Fællesfinansierede vi en datahøst-motor fra Datafordeleren (hvor servicerne er homogeniserede, så er der hul igennem til en vil mange være understøttede) kunne vi eksempelvis høste data fra BBR, Ejerfortegnelsen, Beliggenhedsregistret, GeoDanmark, mv. Herefter kunne der laves berigede datasæt fx GeoDanmark bygninger med BBR oplysninger om bygningsanvendelse, jordstykker med ejerforhold, osv.

Serveren kunne også være stedet, hvor vi i fællesskab fx 2 gange årligt fik tiles et baggrundskort, som kunne anvendes af vores brugere, hvis Kortforsyningen eller Datafordeleren er nede. Andre baggrundskort-typer kunne være historiske luftfoto-serviser og baggrundskort (hvordan så her ud for 5 år siden?). Det kunne også være mere grafisk lækre baggrundskort, hvor hillshading fx blev brændt ned i kortet.

Serveren kunne også være stedet, hvor vi i fællesskab finansierede et ruteberegnings-API fx baseret på GeoDanmark vejmidterne til sikre skoleveje, trygge cykelruter, lækre cykelruter, osv.

Jesper kunne godt tænke sig en fællesfinansiering af ovenstående fx med 5.000 kr. om året pr. kunde.

Det blev besluttet, at Jesper skal fremlægge sine ideer på næste brugergruppemøde.

# Ad. 8: Brugergruppe - indkaldelse, orienteringspunkter, kurser, mv.

Det blev besluttet, at brugergruppens navn er **GC2 / Vidi brugergruppen**.

Næste brugergruppemøde den 30/1-2020.

Mikkel vil undersøge om det kan holdes hos COWI, fx i Vejle. Der kan være udgifter til forplejning.

Vi blev enige om at der skal være et årligt møde / en årlig generalforsamling.

Vi blev enige om, at når referatet er godkendt, skal det sendes til brugergruppens medlemmer med en påmindelse om datoen for brugergruppemødet.

Send reminder, samt referat med.

# Ad. 9: Eventuelt

Vi blev enige om at dagsordener og referat skal placeres på GitHus Wiki.

# Ad. 10: Næste møde

Næste møde bliver et Skype-møde den 11. december 2019 kl. 9-10, hvor vi bl.a. vil drøfte:

* Er der kommentarer til referatet?
* Skal der oprettes en forening (vedtægter, revision, bankkonto, osv.)?
* Er COWI’s Vejle kontor ledigt?
* Demo af GitHub
* Brugergruppemødet – dagsorden